Χοιρινό καρέ γεμιστό με μήλα, κυδώνια και λουκάνικο
Σίγουρα θα εντυπωσιάσει αυτό το χοιρινό καρέ με την πλούσια γέμιση – έχει μήλα, κυδώνια και χωριάτικο λουκάνικο. Εκείνη δε η σάλτσα του, με το ζουμί του ψητού, είναι απίστευτης νοστιμιάς.
1 χοιρινό καρέ ολόκληρο 3 - 3 ½ κιλά με το κόκαλο (ζητάμε από τον κρεοπώλη μας να το ετοιμάσει σύμφωνα με τη γαλλική κοπή, να καθαρίσει δηλαδή εντελώς τα κόκαλα από λίπος και κρέας και να κάνει μια βαθιά τομή για να βάλουμε τη γέμιση. Αν θέλουμε να το κάνουμε ρολό, του ζητάμε να ανοίξει το καρέ σε ρολό), 1 κρεμμύδι, σε ψιλά καρέ, 2 ξινόμηλα, καθαρισμένα, σε μικρά κυβάκια, 1 μεγάλο ή δύο μικρότερα κυδώνια, καθαρισμένα, σε μικρά κυβάκια, 2 κουτ. σούπας φυλλαράκια φρέσκου θυμαριού, ψιλοκομμένα (ή 1 κουτ. σούπας ξερό), 500 γρ. λουκάνικα χωριάτικα με πράσο, 30 ml ελαιόλαδο + 50 ml επιπλέον, 1 κουτ. γλυκού μέλι της αρεσκείας μας, 250 ml μπίρα ξανθιά, 2 κουτ. σούπας μουστάρδα (προτιμότερο πικάντικη), αλάτι, πιπέρι φρεσκοτριμμένο, 200 ml λευκό, ξηρό κρασί, 800 ml ζωμός κότας, αλάτι, φρεσκοτριμμένο πιπέρι
Για να φτιάξουμε χοιρινό καρέ γεμιστό με μήλα, κυδώνια και λουκάνικο, αρχικά αφαιρούμε τη μεμβράνη από το λουκάνικο και κόβουμε την ψίχα στο εσωτερικό του σε μικρά  κομμάτια. Σε ένα τηγάνι σοτάρουμε στα 30 ml λάδι το κρεμμύδι για 3 - 4 λεπτά, να μαραθεί.Ρίχνουμε το λουκάνικο και συνεχίζουμε το σοτάρισμα μέχρι να αρχίσει να παίρνει χρώμα. Προσθέτουμε τα μήλα, τα κυδώνια, την μπίρα και το μέλι, σκεπάζουμε και μαγειρεύουμε για περίπου 20 - 25 λεπτά ή μέχρι να στεγνώσει εντελώς το μείγμα. Στο τέλος, προσθέτουμε το θυμάρι, πιπέρι και, αν χρειάζεται, αλάτι.Αλατοπιπερώνουμε το χοιρινό. Αλείφουμε το εσωτερικό του με τη μουστάρδα και βάζουμε τη γέμιση όσο πιο στριμωχτά μπορούμε.Κλείνουμε το χοιρινό και κάνουμε πυκνά, σφιχτά δεσίματα με σπάγκο μαγειρικής. Προθερμαίνουμε το φούρνο στους 180° C. Αν έχουμε μεγάλο τηγάνι, ροδίζουμε το καρέ (όσο γίνεται) στα 50 ml ελαιόλαδο,  διαφορετικά το αλείφουμε με το λάδι, το βάζουμε σε ταψί και το ροδίζουμε κάτω από το γκριλ για 10 λεπτά (το γυρνάμε να πάρει χρώμα από όλες τις μεριές). Ψήνουμε το καρέ στις αντιστάσεις στους 180° C για περίπου 2 ώρες ή μέχρι να γίνει.Για να είμαστε σίγουροι ότι έγινε, μπήγουμε ένα θερμόμετρο στο ψαχνό σε βάθος: πρέπει να έχει φτάσει τους 65° C. Διαφορετικά, κόβουμε μια μπριζόλα και ελέγχουμε: δεν πειράζει αν έχει μια απαλή ροζ γυαλάδα, αρκεί να μην υπάρχουν αιματηρά σημεία.Ξεφουρνίζουμε το καρέ, το σκεπάζουμε με αλουμινόχαρτο και το διατηρούμε ζεστό.Ρίχνουμε το κρασί στο ταψί και με μια ξύλινη κουτάλα τρίβουμε τον πυθμένα ώστε να διαλυθούν στο υγρό τα καμένα υπολείμματα από το ψήσιμο του χοιρινού.Μεταφέρουμε το μείγμα σε μια μικρή κατσαρόλα, προσθέτουμε το ζωμό και βράζουμε σε δυνατή φωτιά μέχρι να μείνουν 300 ml. Σουρώνουμε τη σάλτσα.Αν τη θέλουμε πιο δεμένη, τη βράζουμε λίγο ακόμη, προσθέτοντας 2 κουτ. γλυκού κορν φλάουρ διαλυμένο σε 50 ml νερό. Στο τέλος δοκιμάζουμε το αλατοπίπερο.Αφαιρούμε το σπάγκο και κόβουμε το καρέ ανάμεσα στα κόκαλα. Σερβίρουμε το χοιρινό καρέ γεμιστό με μήλα, κυδώνια και λουκάνικο με τη σάλτσα και πουρέ πατάτας.
Κυδώνι,Μήλο,Χοιρινό,Χριστούγεννα